Άννα Θεολόγου

Η Άννα Θεολόγου είναι Ελληνοκύπρια πολιτικός. Διετέλεσε βουλευτής στην Εκλογική Περιφέρεια Αμμοχώστου. Διετέλεσε επικεφαλής του κόμματος Αλλαγή Γενιάς.

 Βιογραφικά στοιχεία 
Η Άννα Θεολόγου γεννήθηκε στη Λεμεσό στις 12 Μαρτίου 1986. Κατάγεται από το Λευκόνοικο. Μέχρι δύο ετών έζησε στη Σαουδική Αραβία, ακολούθησαν δύο χρόνια στη Λεμεσό και μετέπειτα εγκαταστάθηκε στη Λευκωσία. Ομιλεί, πέρα από την ελληνική, την αγγλική, τη γαλλική και την ιταλική γλώσσα. Σπούδασε οικονομικές επιστήμες στο Πανεπιστήμιο Κύπρου. Ακολούθησε μεταπτυχιακές σπουδές στα νομισματικά και χρηματοοικονομικά στο ίδιο πανεπιστήμιο. Στη συνέχεια ακολούθησε μεταπτυχιακές σπουδές (MBA) στη διαχείριση ενεργειακών πόρων στο Ευρωπαϊκό Πανεπιστήμιο Κύπρου. Είναι οικονομολόγος.

Έχει 1 κόρη.

 Πολιτική διαδρομή 
Αρχικά βρέθηκε στο πλευρό της Ελένης Θεοχάρους όταν ιδρύθηκε η Αλληλεγγύη, αλλά μετά από ένα μήνα αποχώρησε λόγω της απόφασης του Κινήματος Αλληλεγγύης για εκλογική συνεργασία με το Ευρωπαϊκό Κόμμα. Υπέβαλε όμως υποψηφιότητα, ως αριστίνδην βουλευτής, στις βουλευτικές εκλογές του 2016 με τη Συμμαχία Πολιτών.

Στις βουλευτικές εκλογές του 2016 εκλέχτηκε για πρώτη φορά βουλευτής στην Εκλογική Περιφέρεια Αμμοχώστου με τη Συμμαχία Πολιτών για την ΙΑ΄ Κοινοβουλευτική Περίοδο. Ωστόσο, από τις 2 Φεβρουαρίου 2018 ανεξαρτητοποιήθηκε, καθώς αποχώρησε από τη Συμμαχία Πολιτών, διαφωνώντας με την απόφαση του κόμματος της για ψήφο κατά συνείδηση στον β΄ γύρο των προεδρικών εκλογών του 2018, καταγγέλλοντας «απόφαση για φίμωση της διαφορετικής άποψης» και έμμεση υποστήριξη της κυβέρνησης Νίκου Αναστασιάδη. Η ίδια, στήριξε ανοιχτά τον ανεξάρτητο υποψήφιο πρόεδρο Σταύρο Μαλά. Τον Οκτώβρη του 2019, δημιούργησε το κίνημα Ανεξάρτητοι, με σκοπό την κάθοδο στις βουλευτικές εκλογές του 2021 και το οποίο μετά από γνωμάτευση του Γενικού Εισαγγελέα αναγκάστηκε να μετονομαστεί σε Αλλαγή Γενιάς. Το κίνημα, ανήκε στην κεντροαριστερά, ενώ μετά τις βουλευτικές του 2021, η Άννα Θεολόγου ζήτησε διαγραφή του κόμματος από το μητρώο πολιτικών κομμάτων της Δημοκρατίας.

Ως βουλευτής, ήταν μέλος της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού, της Κοινοβουλευτικής Επιτροπής Μεταφορών, Επικοινωνιών και Έργων, της Κοινοβουλευτικής Επιτροπής Οικονομικών και Προϋπολογισμού, της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών, της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων και της Ad Hoc Κοινοβουλευτικής Επιτροπής για την Αναθεώρηση και τον Εκσυγχρονισμό του Κανονισμού της Βουλής.

Επίσης συμμετείχε ως εκλελεγμένο μέλος της Παγκόσμιας Διακοινοβουλευτικής Ένωσης (IPU) στην επιτροπή των σχέσεων με τα Ηνωμένα Έθνη.

Διεκδίκησε επανεκλογή στις βουλευτικές εκλογές του 2021 με την Αλλαγή Γενιάς αλλά δεν επανεκλέγηκε. Στις προεδρικές εκλογές του 2023 στήριξε τον υποψήφιο Ανδρέα Μαυρογιάννη.

Στις 27 Ιανουαρίου 2024, το ΑΚΕΛ μετά από συνεδρίαση του πολιτικού του γραφείου, συμπεριέλαβε την Άννα Θεολόγου στο ψηφοδέλτιο του για τις ευρωεκλογές του 2024, στα πλαίσια της "Κοινωνικής Συμμαχίας" που έθεσε ως στόχο να δημιουργήσει ως μετεξέλιξη των Νέων Δυνάμεων, για να στεγάσει πολιτικά ανθρώπους του ευρύτερου προοδευτικού χώρου και της κεντροαριστεράς.

 Άλλες δραστηριότητες 
Το 2005, σε ηλικία 19 ετών, συμμετείχε στα καλλιστεία Κύπρου κερδίζοντας τον τίτλο της Miss Carlsberg (3η θέση).

 Παραπομπές 

 Πηγές 

Κατηγορία:Βουλευτές εκλεγμένοι με τη Συμμαχία Πολιτών
Κατηγορία:Βουλευτές Αμμοχώστου
Κατηγορία:Κύπριοι οικονομολόγοι
Κατηγορία:Βουλευτές ΙΑ΄ Κοινοβουλευτικής Περιόδου (Κύπρος)